ΓΡΑΠΤΗ ΕΡΩΤΗΣΗ E-1693/96 υποβολή: Amedeo Amadeo (NI) προς την Επιτροπή (24 Iουνίου 1996)

Θέμα: Ευρωπαϊκό Παρατηρητήριο ΜΜΕπ.

Στην έκθεση του Ευρωπαϊκού Παρατηρητηρίου MMEπ. οι πολιτικές για την απασχόληση και την αγορά εργασίας αποτελούν σημαντικό τμήμα. Από το πρότυπο που παρουσιάζεται προκύπτουν ελάχιστα ενθαρρυντικές σχέσεις όσον αφορά τη χρησιμότητα των ενεργών και παθητικών πολιτικών στην αγορά εργασίας. Τόσο οι ενεργές πολιτικές που χρησιμοποιούν οι χώρες της βόρειας Ευρώπης όσο και οι πιο παρεμβατικές εκ μέρους του κράτους που χρησιμοποιούνται στις νότιες χώρες της Ευρώπης δεν κατέληξαν στα αναμενόμενα αποτελέσματα. Η συζήτηση για τα σημερινά επίπεδα κοινωνικής ασφάλισης και τη λειτουργία τους απέχει από μία σύνθεση των διαφόρων θέσεων, ακριβώς όμως γι' αυτό προτείνει μία προσέγγιση πιο δεσμευμένη στους στόχους και τα μέσα που αναφέρει η Λευκή Βίβλος. Ακριβώς η σημερινή δομή της οικονομικής ανάκαμψης αποδεικνύει ότι χωρίς κάποια προσπάθεια των μικρομεσαίων επιχειρήσεων δεν είναι δυνατόν να μειωθούν τα ποσοστά ανεργίας.

Υπό αυτήν την έννοια ζητείται από την Ευρωπαϊκή Επιτροπή μία προσεκτική αξιολόγηση του φαινομένου και η δημιουργία ενός προγράμματος που θα επιβραβεύει τους επιχειρηματίες εκείνους που οδηγούν τις επιχειρήσεις τους στο μονοπάτι της ανάπτυξης εγκαταλείποντας, μεταξύ άλλων και όπου το επιτρέπει η αγορά, την επιλογή να παραμείνουν μικροί.

Απάντηση του κ. Παπουτσή εξ ονόματος της Επιτροπής (16 Σεπτεμβρίου 1996)

Η Επιτροπή συμφωνεί με τον αξιότιμο βουλευτή ότι οι δημόσιες παρεμβάσεις υπέρ των μικρομεσαίων επιχειρήσεων (ΜΜΕ) θα πρέπει να εστιάζονται στις επιχειρήσεις που διαθέτουν σημαντικό δυναμικό ανάπτυξης, οι οποίες άλλωστε αναμένεται να δημιουργήσουν τις περισσότερες θέσεις εργασίας μακροπρόθεσμα, χωρίς, ωστόσο, να παραμελούνται οι ΜΜΕ που αποσκοπούν, κατά κύριο λόγο, στην παροχή ενός σταθερού πλαισίου προσωπικής ή οικογενειακής απασχόλησης, επιτρέποντάς τους να επωφεληθούν πλήρως από τα μέτρα της πολιτικής υπέρ των επιχειρήσεων. Η Επιτροπή υπογράμμισε, εξάλλου, για το λόγο αυτό, στην έκθεσή της στο Ευρωπαϊκό Συμβούλιο της Μαδρίτης, την ανάγκη να αναπτυχθεί το επιχειρηματικό πνεύμα σε όλα τα επίπεδα.

Έτσι, η Επιτροπή θα συνεχίσει να επικεντρώνει την προσοχή της στο ρόλο των ΜΜΕ για τη δημιουργία θέσεων απασχόλησης και θα καταβάλλει κάθε σχετική προσπάθεια ενθάρρυνσης, καινοτομίας και ολοκλήρωσης της δέσμης των υφιστάμενων μέτρων. Οι προσπάθειες αυτές θα περιληφθούν σε ένα νέο ολοκληρωμένο πρόγραμμα υπέρ των ΜΜΕ και της βιοτεχνίας που θα έχει ως στόχο προτεραιότητας την ενθάρρυνση μιας πραγματικής επιχειρηματικής κουλτούρας η οποία θα βασίζεται στην επιχειρηματική ανεξαρτησία, την ανάληψη επιχειρηματικών κινδύνων και το αίσθημα προσωπικής στράτευσης. Αν και οι περισσότερες δράσεις θα πρέπει να διεξαχθούν σε επίπεδο κρατών μελών, η Επιτροπή θα είναι σε θέση να διευκολύνει την ανταλλαγή των καλύτερων πρακτικών στον ενλόγω τομέα και να βοηθήσει στον εντοπισμό των δυναμικότερων επιχειρηματιών όπως έκανε και στο σχέδιο «Europe's 500». Στο πλαίσιο του τρίτου πολυετούς προγράμματος κοινοτικών δράσεων για τις ΜΜΕ, η Επιτροπή προτείνει, εξάλλου, να διευρύνει τη χρήση της μεθοδολογίας ελέγχου που εφαρμόζεται στις πρότυπες δράσεις «Euromanagement» ώστε να συμπεριληφθούν, εκτός από την έρευνα και την τεχνολογική ανάπτυξη (Ε& ΤΑ), και άλλοι κρίσιμοι παράγοντες ανάπτυξης (όπως η εκπαίδευση στις τεχνικές της στρατηγικής διαχείρισης και της ανάπτυξης δράσης στο διεθνή χώρο). Η Επιτροπή προτίθεται, επίσης, να επιλέξει μια αποκεντρωμένη προσέγγιση, ενθαρρύνοντας τις πρωτοβουλίες για τη δημιουργία «λεσχών επιχειρήσεων» για τους επιχειρηματίες που επιθυμούν να συμβάλουν, μέσω της προσωπικής τους εργασίας, στη χάραξη αναπτυξιακής στρατηγικής για την περιφέρειά τους.